
๏ ฉันไม่ได้ปลูกเจ้าในคราวนั้น
แต่อยู่ด้วยในวันอันแจ่มใส
มองเพื่อนปลูกเจ้าครั้งยังน้อยใบ
บัดนี้เจ้าเติบใหญ่จนผิดตา

๏ ฉันไม่ได้ปลูกเจ้าในคราวก่อน
บัดนี้ได้หลบร้อนร่มพฤกษา
มิได้เสียใจดอกที่บอกมา
เพราะอีกหลายร้อยกล้าที่ปลูกกัน

๏ แม้มิได้ปลูกเจ้าเมื่อคราวโน้น
บัดนี้ได้เห็นโคนที่คงมั่น
เห็นก้านกิ่งแผ่สล้างพร้อมบางบรรณ
จากวันนั้นย้อนหลังช่างเร็วแท้

๏ ฉันก็เป็นหนุ่มเนื้อเมื่อเจ้าเกิด
บัดนี้เงาชั้นเลิศกางร่มแผ่
จากต้นน้อยบัดนี้หนอแหงนคอแล
นี่ฉันแก่ขั้นไหนในความจริง

๏ ฉันพลาดรู้สิ่งใดไปแล้วบ้าง
หรือพลาดร้างเรื่องใหญ่ไปทุกสิ่ง
ฉันคิดว่าได้พบซบที่พิง
แต่เจ้าซิยืนนิ่งด้วยตนเอง

๏ ฉันมิได้ปลูกเจ้าเมื่อคราวนั้น
เจ้ายืนมั่นฝ่าแดดลมคอยข่มเหง
ส่วนฉันเล่ายืนมิมั่นทั้งหวั่นเกรง
ยังหลงเพลงเพลินภพซบเท้ามาร ๚๛

